Kollár, Boris, poslanec NR SR (2018-05-17):
Ďakujem velice pekne za slovo, pani predsedajúca. Vážené dámy, vážení páni, dovoľte, aby som reagoval na moju interpeláciu, a ako pani predsedajúca spomínala, tak aby som uviedol to číslo, jedná sa o č. 13709/2018 SRP/25962-M. Je to interpelácia na pána ministra dopravy Érseka. Vážená pani predsedajúca, vážení členovia vlády Slovenskej republiky, vážené panie poslankyne, vážení páni poslanci. V nadväznosti na moju interpeláciu podanú dňa 28. 3. 2018 vo veci Operačného programu Integrovaná infraštruktúra som dostal od ministra dopravy a výstavby pána Arpáda Érseka odpoveď, ktorá bola doručená do podateľne Kancelárie Národnej rady 17. 4. 2018. V nadväznosti na uvedenú odpoveď v zmysle § 130 zákona Národnej rady Slovenskej republiky č. 350/96 Z. z. o rokovacom poriadku Národnej rady Slovenskej republiky v znení neskorších predpisov nepovažujem za uspokojivú. Na margo uvedeného chcem uviesť, že minulé vedenie Ministerstva dopravy výstavby Slovenskej republiky sa schválilo vysokou úspešnosťou v čerpaní fondov Európskej únie na výstavbu dopravnej infraštruktúry. Mám samozrejme na mysli roky 2012 až 2016, kedy bolo ministerstvo dopravy pod kontrolou strany SMER – SD za ministrovania pána Počiatka. Je pravda, že v uvedenom čase mala výstavba solídne tempo. No to nie je to najpodstatnejšie, o čom chcem hovoriť. To najpodstatnejšie je to, čo ste nám potvrdili aj na základe vašej odpovede v interpelácii, to je fakt, že uvedené tempo výrazne, výrazne ustalo. Dnes sme ešte v období, kedy sa môžeme prebudiť. Z odpovede na moju interpeláciu vyplynulo aj to, čo som predpokladal. V Kohéznom fonde, ktorého finančné prostriedky sú určené na nadradenú dopravnú infraštruktúru, je síce situácia lepšia ako v druhom fonde, to je v Európskom fonde regionálneho rozvoja, ktoré je rovnako súčasťou Operačného programu Integrovaná infraštruktúra, no napriek tomu nie ste schopní doriešiť a začať výstavbu dôležitých úsekov diaľnice 3D v regióne Kysúc. V rámci existujúcich medzinárodných koridorov prechádzajú Slovenskom nasledovné koridory: Baltsko-jadranský, Rýn – Dunaj a Orient – východné Stredomorie. V rámci diaľnic D1, D2, D3, a D4 na základe komparácie úrovne dopravy a úrovne projektovej prípravy možno konštatovať, že práve úseky D3 na Kysuciach sú tými, ktoré je potrebné začať realizovať čo najskôr. Spomínam úseky na Kysuciach, pretože úseky Turany – Hubová, Hubová – Ivachnová ako menej dôležité úseky sú iným problémom a riešenie dostavby uvedených úsekov je na dlhšie časové obdobie. Na základe odpovedí na moje otázky položené v rámci interpelácie ministrovi dopravy a výstavby vyplynulo, že súčet zakontrahovaných projektov, projektov, o ktorých v súčasnosti prebieha konanie o žiadosti o poskytnutie nenávratného finančného príspevku, a plánovaných projektov v rámci prioritnej osi č. 2, ktorá je určená na výstavbu diaľnic, je o cca 16 % vyšší ako alokácia. Na prvý pohľad sa situácia vo výstavbe diaľnic a rýchlostných ciest javí v tom význame, že nemáme dostatok finančných prostriedkov pri veľkom množstve projektov, a preto tu stále začíname diskusiu o otvorení dlhovej brzdy. Vy ale máte peniaze priamo na zemi, ktoré treba iba zodvihnúť. Už minister dopravy v roku 2012 a 2016 ich takto zo zeme zdvihol s tým, že to robí pre občanov. Pýtam sa, prečo nepoužijete to isté know-how ako v minulom období pán Počiatek? Aj váš koaličný partner je strana, ktorá minulé volebné obdobie mala na starosti ministerstvo dopravy a výstavby, a myslím si, že vás môže usmerniť v použití uvedeného know-how. Z odpovede na interpeláciu vyplývajú skutočností, že Národná diaľničná spoločnosť v minulých rokoch z pôvodných zmlúv o poskytnutí nenávratného finančného príspevku vyčerpala iba 74,92 % oproti tomu, čo bolo pôvodne zazmluvnené. Bolo to z dôvodu, ktorý je pochopiteľný a bežný. Stavba je živý organizmus a dochádza tam k situácii, že počas stavby aj sa niektoré veci musia urobiť inak, a to môže stavbu aj zlacniť, aj predražiť, čo závisí od konkrétnej situácie. U nás na Slovensku sa to väčšinou predraží. Ale v praxi sa oveľa častejšie stáva, že časť nákladov vyvolaná zmenami, ktoré bolo možné predvídať, nie sú nakoniec zaplatené z fondu, ale zo zdrojov NDS. Toto sa stávalo počas všetkých vlád a stáva sa to aj v iných členských štátoch Európskej únie. Toto vám, pán minister, vytýkať nechcem ani nemôžem, keďže chcem s vami komunikovať len na odbornej a konštruktívnej báze. Čo vám však musím vytknúť, je to, že na jednej strane uvediete v odpovedi na moju otázku, že v minulosti bolo skutočné čerpanie oproti predpokladanému, bavíme sa o čerpaní a nie nákladoch na stavbu, na úrovni 74,96 % a zároveň máte v zozname projektov nadkontrahovanie iba vo výške 16 percent. Pán minister, podľa môjho názoru je to manažérska chyba. Áno, môžete mi síce oponovať, že Ministerstvo dopravy a výstavby SR môže nadkontrahovať iba to, s čím súhlasí ministerstvo financi, pán kolega, Ministerstvo financií SR. A preto sa vám a vás, pán minister, pýtam, načo čakáte? Prečo ste túto tému ešte neotvorili s pánom ministrom financií? Dokázal to váš predchodca pán Počiatek, prečo by ste to nemal, sa o to pokúsiť aj vy? A keď nebude súhlasiť pán minister financií, ale on je štedrý, určite bude, tak potom budem kritizovať nie postoj ministerstva dopravy, ale postoj ministra financií. Ak by ste zo súčasného kontrahovania brali, že vyčerpáte iba cca 75 %, tak by ste zistili, že máte ešte voľné finančné prostriedky. Nie je to síce dostatok na to, aby ste dokončili úseky na D3 Brodno – Kysucké Nové Mesto a Kysucké Nové Mesto – Oščadnica, ale vo výraznej miere by to pomohlo v dostavbe spomínaných úsekov a už by to bolo vidieť, že to máte manažérsky premyslené. A to nehovorím, že do tej prioritnej osi môžu nečakane pribudnúť aj iné zdroje, napríklad relokáciou iných z prioritných osí, alebo iného operačného programu, ktorý má Kohézny fond. Áno, môžete mi oponovať, že Kohézny fond sa delí na udržateľné formy dopravy – železnica, voda, verejná osobná doprava a neudržateľná doprava, cesty. Prosím, vypnite si telefón. A Európska komisia podporuje práve udržateľné formy dopravy. Áno, je to pravda, ale môže nastať aj situácia, že cesty budú jediné, kde sa dajú tieto peniaze minúť. A ja sa vás preto pýtam, kde a ako ich chcete minúť, keď nebudete pripravený? V uplynulých mesiacoch ste sa preslávili podporou výstavby rýchlostnej cesty R2, aj keď nemáte v prioritnej osi č. 6 dostatok zdrojov. Ja viem, že Kohézny fond a Európsky fond regionálneho rozvoja sú rozdielne fondy a peniaze medzi nimi nie je možné presúvať, ale môže dôjsť k presunom v rámci jednotlivých priorít v rámci toho istého fondu. Všetkým nám je známe, že obrovské peniaze pridelené na informatizáciu nebudeme schopní vyčerpať, a tak nakoniec predpokladám, že budú použité na úseky rýchlostnej cesty R2, kde máte veľa voličov. Tu je vidieť vaše nenápadné rozhodnutie a za to vás ani nechcem kritizovať, že nadržiavate občanom maďarskej národnosti. Kritizovať vás musím za to, že rovnako situáciu neviete využiť aj v inej časti Slovenska. Pýtam sa vás, pán minister, ak sa na to dívame z pohľadu zdrojov v Operačnom programe Integrovaná infraštruktúra, vy ste o tom vedeli, že na Kysuciach je situácia rovnaká ako na juhu stredného Slovenska? Pán minister, ako predseda výboru pre verejnú správu som za konštruktívnu a odbornú debatu, a preto vás žiadam, aby sa ministerstvo dopravy a výstavby rozhýbalo, kým je čas, nielen na juhu, ale aj na severe Slovenska, aj tam žijú ľudia. Ďakujem za pozornosť.